      PREDLOG

           Na osnovu člana 38 stav 1 tačka 2  Zakona o lokalnoj samoupravi (,,Službeni list Crne Gore br. 2/18, 34/19, 38/20, 50/22, 84/22, 81/25 i 98/25), člana 35 stav 1 tačka 2 i člana 38 stav 1 Statuta Opštine Nikšić (,,Službeni list Crne Gore - Opštinski propisi’’ br. 31/18, 21/23 i 42/25 i ,,Službeni list Crne Gore’’, broj 62/25), a u vezi sa Strateškim planom razvoja opštine Nikšić, za period 2023–2028. godine, Skupština opštine Nikšić, na sjednici održanoj ___________ 2026. godine, donijela je


ODLUKU
o odobravanju infrastrukturnog projekta


Član 1

          Ovom Odlukom odobrava se infrastrukturni projekat "Izgradnja II faze kanalizacione mreže u opštini Nikšić".


Član 2
	
            Za realizaciju projekta iz člana 1 ove Odluke, Opština Nikšić će potpisati Sporazum o grantu za sredstva dobijena kroz Zapadnobalkanski investicioni okvir (engl. Western Balkans Investment Framework - WBIF), te se dugoročno kreditno zadužiti kod Evropske investicione banke (engl. European Investment Bank - EIB) na iznos od 3.000.000,00 € (tri miliona eura).

Član 3

           Ova Odluka stupa na snagu osmog dana od dana objavljivanja u "Službenom listu Crne Gore-Opštinski propisi".




Broj:
Nikšić, _____________2026. godine



SKUPŠTINA OPŠTINE NIKŠIĆ


                                                                                                                                 Predsjednica,
                                                                                                                              Milica Lalatović Žižić
OBRAZLOŽENJE
PRAVNI OSNOV
Pravni osnov za donošenje Odluke o odobravanju infrastrukturnog projekta sadržan je u odredbama Zakona o lokalnoj samoupravi ("Službeni list Crne Gore", br. 2/18, 34/19, 38/20, 50/22, 84/22, 81/25 i 98/25) i Statuta Opštine Nikšić ("Službeni list Crne Gore – Opštinski propisi", br. 31/18, 21/23, 42/25, i "Sl. list Crne Gore", br. 62/25).
Član 38 stav 1 tačka 2 Zakona o lokalnoj samoupravi propisuje da Skupština opštine donosi propise i druge opšte akte, u skladu sa zakonom.
Član 35 stav 1 tačka 2 Statuta Opštine Nikšić propisuje da Skupština opštine donosi propise i druge opšte akte, dok član 38 stav 1 propisuje da Skupština opštine, u vršenju poslova iz svoje nadležnosti, donosi Statut Opštine, odluke, rješenja, zaključke, povelje, preporuke, planove, programe i druge akte.
Takođe, Strateškim planom razvoja opštine Nikšić, za period 2023–2028. godine, planirana je izgradnja II faze kanalizacione mreže za četiri prigradska naselja: Rubeža, Oštrovac, Dragova Luka i Ćemenca.

RAZLOZI ZA DONOŠENJE
U cilju realizacije ovog projekta Opština Nikšić i Opština Pljevlja, koja takođe planira proširenje kanalizacione mreže na svojoj teritoriji, u saradnji sa Vladom Crne Gore i implementacionom jedinicom "PROCON", podnijele su zajedničku aplikaciju za grant sredstva u sklopu desetog poziva za investicije Zapadnobalkanskog investicionog okvira (WBIF). Na osnovu podnesene aplikacije dobijen je grant u visini od 17.468.479,00 evra (sedamnaest miliona četiri stotine šezdeset osam hiljada i četiri stotine sedamdeset devet evra), od čega je za Opštinu Nikšić opredijeljen iznos od 9.826.200,00 evra (devet miliona osam stotina dvadeset šest hiljada i dvjesta evra).
Pored navedenih grant sredstava, Vlada Crne Gore je Zaključkom br. 08-335/24-1491/2, od 28. 03. 2024. godine, dala saglasnost da se preostala sredstva iz Okvirnog ugovora sa Evropskom investicionom bankom "Vodosnabdijevanje i otpadne vode u Crnoj Gori“ i pratećih finansijskih ugovora B, C, D i E, namijenjena za sakupljanje i prečišćavanje otpadnih voda i unapređenje sistema vodosnabdijevanja u crnogorskim opštinama, proslijede Opštini Nikšić, po osnovu ugovora o prosljeđivanju kreditnih sredstava, u iznosu od 3.000.000,00 evra
Kako bi se pristupilo realizaciji projekta i ispunili neophodni proceduralni uslovi za potpisivanje ugovora o grantu i ugovora o kreditnom zaduženju, potrebno je donijeti odluku kojom se odobrava infrastrukturni projekat "Izgradnja II faze kanalizacione mreže u opštini Nikšić", kao i obezbijediti pravni osnov za preduzimanje daljih aktivnosti u vezi sa njegovim finansiranjem i realizacijom.
Realizacijom projekta biće omogućeno proširenje kanalizacione mreže na prigradska naselja Rubeža, Oštrovac, Dragova Luka i Ćemenca, čime će se unaprijediti komunalna infrastruktura, uslovi za adekvatno sakupljanje i odvođenje otpadnih voda, zaštita životne sredine i kvalitet života stanovništva na obuhvaćenom području.
Donošenjem predložene odluke stvaraju se uslovi za realizaciju projekta, "Izgradnja II faze kanalizacione mreže u opštini Nikšić".
SADRŽAJ
Predmetna odluka se sastoji od tri člana. Članom 1 Odluke odobrava se infrastrukturni projekat "Izgradnja II faze kanalizacione mreže u opštini Nikšić". Članom 2 propisano je da će Opština Nikšić, u cilju realizacije navedenog projekta, zaključiti Sporazum o grantu, kao i da će se dugoročno kreditno zadužiti kod Evropske investicione banke, u skladu sa uslovima utvrđenim odgovarajućim ugovorima i važećim propisima. Članom 3 utvrđeno je stupanje Odluke na snagu.
Imajući u vidu značaj realizacije predmetnog projekta za unapređenje sistema odvođenja otpadnih voda, razvoj komunalne infrastrukture i zaštitu životne sredine na teritoriji opštine Nikšić, kao i potrebu ispunjavanja neophodnih proceduralnih uslova za korišćenje odobrenih grant i kreditnih sredstava, predlaže se Skupštini opštine Nikšić da usvoji Odluku o odobravanju infrastrukturnog projekta "Izgradnja II faze kanalizacione mreže u opštini Nikšić".

